ऐसे ही काले-सफ़ेद रंगों में बने ‘ बंद बैठक ‘ चित्र को देख कर हमारी पहली प्रतिक्रिया यही होती है की चित्र में दिख रहे सभी लोग बेहद गंभीर विषय पर बात कर रहें हैं. समय रात का है और मौसम जाड़े का. ठण्ड से बचने के लिए सभी लोई , चादर या कम्बल ओढ़े इस बैठक में शामिल हुए हैं. चित्र में दिख रहे सातों लोग एक घेरे में बैठे हुए हैं जिसके बीच में एक लालटेन रखा है जो कमरे का एक मात्र प्रकाश श्रोत है. चित्र में इस प्रकाश श्रोत और उसके प्रभाव से प्रकाशित कुछ चेहरों के अलावा कुछ भी नहीं है. गौर से देखने पर हम पाते है, कि वास्तव में यह चित्र केवल काले और सफ़ेद छोटे-बड़े धब्बों से बना है. बैठक में उपस्थित लोगों के अतिरिक्त केवल कमरे के दीवाल ही दिखती है. जो इस चित्र की महज एक पृष्ठभूमि ही नहीं है बल्कि चित्र का एक अत्यंत महत्वपूर्ण हिस्सा भी है. झोपड़ियों की ऐसी दीवालों को ‘टाटी ‘ कहा जाता है.